Guvernul va rechiziționa fabrica de biocide Hexi Pharma, închisă în urma tragediei de la Colectiv, când s-a descoperit că această firmă livrase spitalelor din România dezinfectanți neconformi.

Surse guvernamentale au declarat pentru Europa FM că toate utilajele fostei fabrici încă există, iar cu ajutorul specialiștilor Ministerului Apărării vor fi repuse în funcțiune.

Ministerul Economiei este cel care a prevăzut în decretul instituirii stării de urgență posibilitatea rechiziționării unor mărfuri sau utilaje private.

Cum după închiderea societății Hexi Pharma de către Justiție nu mai există alt producător de biocide pe piață, aceasta ar putea fi reînviată, dar de stat de această dată.

Surse guvernamentale au declarat în exclusivitate pentru Europa FM că vor fi rechiziționate liniile de producție și posibil anumite cantități de clor.

Informația a fost confirmată pentru Europa FM de ministrul de Finanțe.

Florin Cîțu mai spune că o firmă românească a achiziționat o linie de producție pentru a face măști. Producția va începe într-o săptămână și vor fi produse trei milioane de măști lunar.

EMBED CODE Copiază codul de mai jos pentru a adăuga acest clip audio pe site-ul tău.

O altă companie care ar putea produce biocide este compania de cosmetice Farmec.